Na temelju članka 118. Zakona o odgoju i obrazovanju (NN, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19) i članka 61. Statuta Osnovne škole Osnovne škole Zadarski otoci – Zadar, a u vezi sa člankom 34. Zakona o fiskalnoj odgovornosti (NN, broj 111/18) i člankom 7. Uredbe o sastavljanju i predaji Izjave o fiskalnoj odgovornosti (NN, broj 95/19), Školski odbor Osnovne škole Zadarski otoci - Zadar, dana 26. svibnja 2020. godine donosi

**PRAVILNIK O OSTVARIVANJU I KORIŠTENJU**

**VLASTITIH PRIHODA**

**Članak 1.**

Pravilnikom o ostvarivanja i načinu korištenja vlastitih prihoda (u daljnjem tekstu: Pravilnik) podrobnije se uređuju proceduralna pitanja u pogledu ostvarivanja i korištenja vlastitih prihoda.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

**Članak 2.**

Vlastitim prihodima smatraju se prihodi koje Osnovna škola Zadarski otoci - Zadar (dalje u tekstu: Škola) ostvari od obavljanja poslova na tržištu i u tržišnim uvjetima koji se ne financiraju iz proračuna.

Škola može ostvarivati vlastite prihode, ukoliko osnivač Škole svojom odlukom drugačije ne odluči, od zakupa odnosno privremenog korištenja sljedećeg prostora i opreme

* sportskih dvorana i sportskog igrališta,
* školske kuhinje,
* učionica i drugog prostora (hol, predvorje, podrumski prostor i dr.)
* prodaje roba i usluga školske zadruge

**Članak 3.**

Prostor i/ili oprema daje se u zakup ili privremeno korištenje prema Zakonu o zakupu i kupoprodaji poslovnog prostor (NN 125/11, 64/15, 112/18) i Pravilniku o uvjetima, kriterijima i postupku davanja u zakup i privremeno korištenje prostora i opreme osnovnih škola Grada Zadra („Glasnik Grada Zadra, br.15/19).

**Članak 4.**

Školski prostori iz članka 2. stavka daju se u zakup zainteresiranim građanima, udrugama, ustanovama, klubovima i drugim pravnim osobama (u daljnjem tekstu: korisnik) za održavanje predavanja, rekreacije i slično, ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom škole.

**Članak 5.**

Sukladno članku 4. Pravilniku o uvjetima, kriterijima i postupku davanja u zakup i privremeno korištenje prostora i opreme osnovnih škola Grada Zadra prihodi od zakupnine odnosno davanja na privremeno korištenje prostora i opreme zadržavaju se na računu škole. Ostvarene prihode škola je dužna namjenski koristiti za tekuće izdatke.

Namjena korištenja ostvarenih prihoda su prioritetno za tekuće i investicijsko održavanje objekta, te nabavu opreme do 80% iznosa ostvarenih vlastitih prihoda, a za ostale potrebe do 20% iznosa vlastitih prihoda.

Ostvareni vlastiti prihodi, ukoliko osnivač Škole drugačije ne odluči, koriste se za podmirenje:

* troškova za podizanje razine učeničkog standarda nabavom razne opreme
* održavanje objekata i opreme škole
* troškovi seminara i stručnih usavršavanja
* i svih ostalih troškova koji proizlaze iz ukupnog poslovanja škole tj. troškovi za koje nisu dostatni prihodi od Osnivača.

**Članak 6.**

Iznos zakupnine utvrđuje se sukladno Pravilniku o uvjetima, kriterijima i postupku davanja u zakup i privremeno korištenje prostora i opreme osnovnih škola Grada Zadra.

**Članak 7.**

S korisnikom ravnatelj škole sklapa ugovor o zakupu školskog prostora.

Ugovor o zakupu sklapa se najviše na vrijeme do pet (5) godina te i, između ostalog, obvezno sadrži:

* naznaku ugovornih strana
* podatke o poslovnom prostoru ili opremi (adresa, površina i drugo)
* podatke o djelatnosti zakupoprimca koja će se obavljati u prostoru
* iznos zakupnine
* rokove plaćanja
* vrijeme na koje se ugovor zaključuje
* odredbu o zabrani davanja poslovnog prostora u podzakup
* odredbu o podmirenju troškova nastalih oštećenjem poslovnog prostora ili opreme
* odredbu o korištenju zajedničkih uređaja i prostorija u poslovnom prostoru
* odredbu da je zakupnik dužan snositi troškove tekućeg održavanja poslovnog prostora i izvršiti popravak kvarova koje je sam uzrokovao
* odredbe o prestanku ugovora, posebno o otkazu i otkaznim rokovima
* odredbu da zakupnik nije ovlašten bez pisane suglasnosti ravnatelja činiti preinake poslovnog prostora ili izvoditi radove radi adaptacije i poboljšanja poslovnog prostora
* odredbu o pravu otkaza ugovora o zakupu ukoliko se pokaže potreba za korištenjem prostora za izvođenje nastavnog plana i programa školske ustanove

**Članak 8.**

Evidencija o sklopljenim ugovorima o zakupu vodi se u tajništvu škole, a nadzor i naplatu vlastitih prihoda vodi računovodstvo školske ustanove, a prema posebnoj proceduri praćenja i naplate prihoda i primitaka.

**Članak 9.**

U školi djeluje učenička zadruga Škabelin koja je dragovoljna interesna učenička organizacija, koja pridonosi postizanju odgojno obrazovnih i društveno - gospodarski ciljeva škole kao oblik izvannastavne aktivnosti.

Učenička zadruga Škabelin ostvaruje prihode prodajom svojih proizvoda na prodajnim sajmovima u školi i izvan škole.

**Članak 10.**

O prikupljenom iznosu sastavlja se zapisnik i novac predaje u računovodstvo Škole.

Računovodstvo Škole uplaćuje novac na IBAN Škole.

Uplaćena sredstva se koriste za kupovinu novih materijala za izradu proizvoda i u humanitarne svrhe.

**Članak 11.**

Ovaj Pravilnik stupa na snagu dan nakon objave na oglasnoj ploči Škole.

KLASA: 003-05/20-01/6

URBROJ: 2198/01-28-20-1

Zadar, 26. svibnja 2020.

Predsjednik Školskog odbora

 Josip Krmpotić, prof.

Ovaj Pravilnik objavljen je na oglasnoj ploči Škole 26. svibnja 2020. godine te je stupio na snagu 27. svibnja 2020. dana.

Ravnatelj

Davor Barić, dipl. ing.